MAN-Uzbekistan qo‘shma korxonasida 50 turdagi yuk mashinasi va maxsus texnika ishlab chiqarilmoqda

Yaqinda tashkil etilgan “JV MAN Auto-Uzbekistan” O‘zbekiston-Germaniya qo‘shma korxonasida 15 tonnadan 50 tonnagacha yuk ko‘tarish quvvatiga ega zamonaviy va ishonchli MAN yuk mashinalari ishlab chiqarilmoqda. Bu haqda O‘zA xabar beradi.

Prezidentimiz Islom Karimovning 2011-yil 16-fevralda qabul qilingan “Og‘ir yuk ko‘taradigan avtomototransport vositalarini ishlab chiqarishni kelgusida rivojlantirish bo‘yicha chora-tadbirlar to‘g‘risida”gi qaroriga muvofiq, O‘zbekistonda og‘ir yuk ko‘taradigan MAN avtomobillarini ishlab chiqarish va ularga xizmat ko‘rsatish kompleksi qurilishiga asos solindi.

Samarqandda atigi olti oy ichida MAN dilerlik va servis markazi tashkil etildi. Qisqa vaqt davomida og‘ir yuk ko‘taradigan avtomobillarni texnik ko‘rikdan o‘tkazish va ta’mirlash, mexanik, elektr texnik va shinalarni montaj qilish ishlarini amalga oshirish uchun zamonaviy servis korxonasi faoliyati yo‘lga qo‘yildi.

2011-yil oxirida korxonaning ishlab chiqarish liniyasi atigi to‘rt rusumdagi yuk mashinasidan iborat bo‘lgan bo‘lsa, bugun 50 turdan ortiq maxsus yuk mashinalari va maxsus texnika ishlab chiqarilmoqda. Joriy yilda korxonada 25—30 tonna yuk ko‘taradigan samosvallar, kombinatsiyalangan yo‘l mashinasi, 25m³ sig‘imga ega FAUN chiqindi tashish mashinasi, 6 va 8 m³ sig‘imga ega Betamix mikserlari hamda 35 m³ sig‘imga ega sement tashish mashinasini ishlab chiqarish o‘zlashtirildi.

Zavodda ishlab chiqarish hajmi yil sayin kengayib borayotir. 2010-yilda korxonada 480 dona yuk mashinasi ishlab chiqarilgan bo‘lsa, 2011-yilda bu ko‘rsatkich 658, 2012-yilda mingdan ortiqni tashkil qildi. “JV MAN Auto-Uzbekistan” qo‘shma korxonasi faoliyat ko‘rsatayotganidan buyon bu yerda 3100 dan ziyod zamonaviy yuk mashinasi ishlab chiqarilgan.

Bugungi kunda Toshkent, Qo‘qon, Samarqand, Buxoro, Qarshi va Urganch shaharlarida joylashgan korxonaning to‘qqizta dilerlik hamda servis markazida zavodda tayyorlangan MAN yuk mashinalarini xarid qilish mumkin va ularda sifatli texnik xizmat ko‘rsatilmoqda. Samarqandda ishlab chiqarilgan yuk mashinalari Ozarbayjon, Afg‘oniston, Qozog‘iston, Turkmaniston va boshqa davlatlarga yetkazib berildi.
Ayni paytda “JV MAN Auto-Uzbekistan” qo‘shma korxonasida qariyb 300 kishi mehnat qilayotir. Ular orasida yoshlar ham ko‘pchilikni tashkil etadi. 2013-yilda 45 nafar kasb-hunar kolleji bitiruvchisi jiddiy sinov va tanlovdan o‘tib, ishga qabul qilindi va yana 120 nafarga yaqin talaba amaliyot o‘tadi.
Korxona kadrlar tayyorlash masalasi yuzasidan Turin politexnika universiteti, Samarqand avtomobilsozlik va Jomboy transport kasb-hunar kollejlari bilan hamkorlik qilmoqda, iste’dodli yoshlarni ish bilan ta’minlamoqda.
Foto © O‘zA